
1. Uvod

Oceno ogroženosti dolenjske regije zaradi žleda (verzija 2.0) je izdelala Izpostava URSZR Novo mesto na podlagi Ocene ogroženosti Republike Slovenije zaradi žleda, verzija 1.1, številka 842-7/2026-1-DGZR z dne 15.9. 2026. Izdelana je na podlagi Zakona o varstvu pred naravnimi in drugimi nesrečami (Uradni list RS, št. 51/06 – uradno prečiščeno besedilo, 97/10, 21/18 – ZNOrg, 117/22 in 57/25) ter v skladu z Navodilom o pripravi ocen ogroženosti (UL RS, št. 39/95). 

Regijska ocena ogroženosti zaradi žleda je izdelana za primer pojava žleda v dolenjski regiji. Spremembe ocene ogroženosti se navezujejo na spremembe veljavne zakonodaje, ažurirane podatke o številu in gostoti poseljenosti prebivalstva, dopolnjene predloge ukrepov za  preprečitev, ublažitev in zmanjšanje posledic žleda, dodano je poglavje seznam kratic in okrajšav. 
Ocena ogroženosti dolenjske regije zaradi žleda je podlaga za izdelavo regijskega načrta zaščite in reševanja ob žledu ter načrtov zaščite in reševanja na nižjih ravneh načrtovanja.

2. Splošne značilnosti žleda 

2.1 Viri nevarnosti, nastanek žleda ter nastanek verižnih nesreč

Žled (tudi požléd ali požlédicapadavin) je zaledenela oblika  na tleh – to je enolična prevleka ledu, ki se lepi na predmete in na zemeljsko površino.

Žled nastane, ko dežuje ali rosi pri temperaturah pod lediščem oziroma ko padavine v tekoči obliki padajo na podhlajeno podlago. Navadno pri taki temperaturi sicer sneži, vendar v določenih vremenskih razmerah kljub temu padavine padajo v tekoči obliki. Žled oziroma žledenje najpogosteje nastane po obdobju hladnejšega vremena ob dotoku toplejšega in vlažnega zraka v višinah. Če so v višini padavinski oblaki nimbostratusi, iz teh oblakov pada dež, ko pa dež prileti iz toplega zraka v hladen zrak nad nižinami, se tam hitro ohladi. Drobne kapljice se ohladijo na temperaturo pod 0 ºC. Ko priletijo na zmrznjena tla ali na hladne predmete, tam hipoma zmrznejo. Led oblije veje, debla, telefonske in električne žice ter drogove.
Žledenje je v splošnem napovedljivo, kar velja predvsem za določitev geografskega območja in pasu nadmorske višine, kjer se bo pojavljal, ter tudi okvirno trajanje žledenja. To omogoča pravočasno obveščanje o pretečih nevarnostih in pripravo oziroma izvedbo možnih ukrepov in aktivnosti za zmanjšanje posledic nesreče. Mikroreliefno in natančno časovno napovedovanje pojavnosti in intenzivnosti žledenja pa je precej bolj težavno in nezanesljivo, predvsem zaradi številnih dejavnikov, ki vplivajo na nastanek in debelino žleda. 

Žled spada med naravne nesreče, njegove posledice pa so zelo različne in obsežne. Zmanjševanje posledic, predvsem v gozdovih in na infrastrukturnih sistemih, bi zahtevalo velike finančne, organizacijske in druge napore, ki vseh posledic ne bi preprečili, temveč bi jih le nekoliko zmanjšali.

Glavni vzrok poškodb zaradi žleda je preobtežitev stvari in predmetov. Tanek žled običajno ne povzroči večje škode, razen poledice. Z debelino pa se posledice in škoda hitro povečujejo. Žled ne poškoduje le gozdov, temveč tudi drevorede, parke, sadovnjake in celo vinograde. 

Verižne posledice žleda so predvsem prekinitev oskrbe z električno energijo, prekinitev prometa in požari na električnih daljnovodih, pa tudi namnožitev insektov in bolezni gozdnega drevja v času po žledu (smrekov lubadar).

Nabiranje žleda na žicah električnih daljnovodov in drugih napeljav povzroča preobtežitev in posledično trganje žic ter poškodbe in rušenje stebrov daljnovodov, kar lahko vodi v obsežne in dolgotrajne prekinitve oskrbe z električno energijo in njenega prenosa ter delovanja komunikacijskih sistemov. Dolgotrajno pomanjkanje električne energije ima velik vpliv na vsakodnevno življenje ljudi (na primer nedelovanje hladilnikov, štedilnikov, razsvetljave, ogrevalnih sistemov, tudi zdravstvenih naprav, ki nekaterim ljudem omogočajo življenje), zaradi izpadov elektrike ne delujejo črpališča pitne vode, zato nastanejo težave pri oskrbi z njo. Zaradi podrtih dreves se zmanjša prevoznost cest, gibanje v gozdovih in na cestah, ki vodijo skozi gozdove, je nevarno. Podrta drevesa lahko zatrpajo struge vodnih teles, zaradi česar se lahko zelo zmanjša njihova pretočnost in povečuje možnost poplavljanja. Na urbanih območjih odlomljene veje ali podrta drevesa padajo na objekte in vozila. Zaradi nedelovanja prometnih sistemov in zmanjšane prevoznosti cest se močno zmanjša mobilnost prebivalstva (dostop do delovnih mest, šol, nezmožnost priti domov itn.), prav tako tudi zmožnost prevoza materialnih dobrin in opravljanje različnih storitev. Led s cestišč je skoraj nemogoče odstraniti, na premikajočih se vozilih pa žled zmrzuje predvsem na sprednjih steklih v smeri vožnje. Zaradi pomanjkanja električne energije, nezmožnosti prihoda zaposlenih na delovna mesta, dostave potrebnih surovin in distribucije izdelkov je lahko moteno ali celo onemogočeno normalno delovanje gospodarskih družb. Ker je sanacija poškodovanih gozdov lahko dolgotrajna, pride do namnožitve insektov (podlubnikov) in razmaha bolezni gozdnega drevja, kar škodo še poveča. Žled v parkih, vrtovih in drevoredih, ki so kulturna dediščina, lahko povzroči ogromno škodo. 

3. Pojavljanje žleda v dolenjski regiji

3.1 Žled v dolenjski regiji

Slovenija spada po podatkih med bolj žledne predele v Evropi. Najbolj značilne žledne pokrajine v Sloveniji so v jugozahodnem delu države. Žled je značilen predvsem za pobočja in vznožja Visokega Krasa (Snežnik, Javornik, Hrušica, Nanos in Trnovski gozd) in njegovo bližjo okolico, bodisi na celinski (Idrijsko in Cerkljansko hribovje) bodisi na primorski strani. Pojavlja se tudi v kotlinah, v katerih se zadržuje hladen zrak. 

Žled se pojavlja skoraj povsod po Sloveniji, tudi v dolenjski regiji, vendar je manj pogost in dosega manjšo debelino kot v žlednih pokrajinah ter povzroča manjšo škodo. Preprečitev pojava žleda ni možna, izvajajo se lahko le sanacijski ukrepi.
Znani pa so primeri, ko se je žledenje lokalno okrepilo tudi v dolenjski regiji in drugod v subpanonskih predelih države, škoda pa je pri tem nastala predvsem na sadnem drevju, v gozdovih, električnih in telekomunikacijske komunikacijah. 

Žled na območju dolenjske regije ni pogost pojav in do sedaj ni imel posledic večjih razsežnosti.
3.2 Pregled pomembnejših žlednih dogodkov v dolenjski regiji

Pregled skozi zgodovino kaže, da je večina žlednih dogodkov nastala v zahodnem delu Slovenije. 

Po podatkih je posredna škoda v dolenjski regiji zaradi žleda nastala v zimi 1996/1997 zaradi težav z elektično energijo in telekomunikacijami. Žled je v zimi 1996/97 uničil tudi 120.800 m3 lesne mase (novomeško gozdnogospodarsko območje). 8. in 9. januarja 2010 se je močnejši žled pojavil tudi v jugovzhodnem delu države na območju Orlice, na Bohorju ter na severnih pobočjih Gorjancev. Tu je žled dosegal debelino do 20 milimetrov, poškodovana pa so bila posamična tanjša drevesa.

Največja žledna ujma v Sloveniji se je zgodila konec januarja in v začetku februarja 2014. Bolj podrobno je dogajanje v Sloveniji opisano v Oceni tveganja za žled, verzija 2.0. ter Oceni ogroženosti Republike Slovenije za žled. 

3.3 Verjetnost pojavljanja žleda

Žled v Sloveniji ni neobičajen, ampak je zlasti v tako imenovanih žlednih pokrajinah skoraj vsakoleten pojav. Verjetnost pojavljanja žleda je težje določljiva in negotova, ker se žledne ujme ne pojavljajo oziroma ponavljajo v enakomernih časovnih obdobjih.

Žled se v obliki, kot je bilo v letu 2014, pojavi redko, verjetno na več kot vsakih 100 let.

Dolenjska regija ne sodi med žledne pokrajine, saj je žled bolj redek pojav, ni pa ga mogoče popolnoma izključiti.

4. Ogroženost občin in dolenjske regije  zaradi žleda

Kot podlaga za določitev ogroženosti občin in regije je služila karta možnosti pojavljanja žleda v Sloveniji, ki jo je izdelala ARSO leta 2015.

Slika 1: Karta ogroženosti zaradi žleda za obdobje 1961-2014 (vir: ARSO, 2015)
Vse občine dolenjske regije so uvrščene v tretji razred ogroženosti, kar pomeni, da na teh območjih žled ni tako pogost kot v občinah, ki so uvrščene v četrti ali peti razred ogroženosti, vendar pa ni neznan pojav in lahko občasno povzroči precejšnjo škodo, predvsem v gozdovih in na elektroenergetski infrastrukturi. 
	
	Površina občine v km2
	Število ljudi
	Gostota poseljenosti
	Razred ogroženosti 

	DOLENJSKA
	
	
	
	

	Črnomelj
	339,7
	14.784
	43,5
	3

	Dolenjske Toplice
	110,2
	3867
	35,1
	3

	Metlika
	108,9
	8908
	81,8
	3

	Mirna
	29,0
	2929
	101,0
	3

	Mirna Peč
	48,0
	3280
	68,3
	3

	Mokronog - Trebelno
	73,4
	3401
	46,3
	3

	Novo mesto
	235,7
	40.032
	169,8
	3

	Semič
	146,7
	4018
	27,4
	3

	Straža
	28,5
	4188
	146,9
	3

	Šentjernej
	96,0
	7793
	81,2
	3

	Šentrupert
	49,0
	2670
	54,5
	3

	Škocjan
	60,4
	3673
	60,8
	3

	Šmarješke Toplice
	34,2
	3682
	107,7
	3

	Trebnje
	165,5
	14.043
	84,9
	3

	Žužemberk
	164,3
	4848
	29,5
	3

	SKUPAJ
	1.689,5
	122.116
	72,3
	


Preglednica 1: Ogroženost občin zaradi žleda

Razred ogroženosti: 1- zelo majhna, 2- majhna, 3 - srednja, 4 - velika, 5 - zelo velika

Slika 2: Razvrstitev slovenskih občin v razrede ogroženosti zaradi žleda

Prav tako je Dolenjska kot regija uvrščena v tretji razred ogroženosti:

	REGIJA


	
	% PREBIVALCEV SLOVENIJE
	GOSTOTA 

POSELITVE
	RAZRED OGROŽENOSTI

REGIJE



	
	ŠTEVILO PREBIVALCEV
	
	
	

	Dolenjska
	122.116
	5,5
	72,3
	3


Preglednica 2: Razvrstitev regije v razrede ogroženosti zaradi žleda

Razred ogroženosti: 1- zelo majhna, 2- majhna, 3 - srednja, 4 - velika, 5 - zelo velika

Slika 3: Razvrstitev regij v razrede ogroženosti zaradi žleda

5. Predlogi ukrepov za preprečitev, ublažitev in zmanjšanje posledic žleda

Nastanka žleda ni mogoče preprečiti. Preventivni ukrepi in ukrepi za pripravljenost so ukrepi, s katerimi se dolgoročno lahko zmanjšajo posledice žleda. 

Pristojna ministrstva in organi bi lahko v okviru svojih pristojnosti za zmanjšanje ogroženosti zaradi žleda večjo pozornost namenila predvsem:

· pregledu odpornosti pomembnejših infrastrukturnih objektov (zlasti elektroenergetskega sistema, cest, železnic), na žled, skupaj z upravljalci, ter ocenam zmogljivosti oziroma zanesljivosti njihovega delovanja med in po žledu;

· povečanju odpornosti pomembnejših infrastrukturnih objektov;

· ustreznemu gospodarjenju z gozdovi, da bi bil v prihodnje ta bolj odporen na žled;
· vzpodbujanju raziskovalnih projektov na temo žleda;
· delovanju izobraževalnega sistema med žledom;
· ustrezni organizaciji in delovanju zdravstvenega sistema v času žleda;
· ustreznem načrtovanju odziva sistema varstva pred naravnimi in drugimi nesrečami na žled (predvsem v smislu kvalitete) na ravni države, občin in drugih;
· ozaveščanju javnosti v zvezi z boljšim vedenjem o žledu, z izvajanjem preventivnih ukrepov ter izvajanju osebne in vzajemne zaščite v zvezi z žledom;
· zagotavljanju pogojev za delovanje gospodarstva med žledenjem;
· zagotavljanju ustreznega števila agregatov in generatorjev za oskrbo pomembnih organizacij, zaradi izpadov električne energije v času žledenja (npr. za delovanje objektov za zagotavljanje vodooskrbe, zdravstvenih, vzgojnovarstvenih, izobraževalnih in socialnovarstvenih objektov ipd.);
· stalnemu izboljševanju Ocene tveganja za žled, izpopolnjevanju načrtovanja, izvajanju ustreznih ukrepov za preventivo in pripravljenost.
6. Zaključek ocene ogroženosti 

Žled je led, ki se nabere bodisi na delih rastlin bodisi na predmetih in zgradbah ter tleh. Nastane v hladni polovici leta (pozimi), ko pri tleh dežuje ali rosi pri temperaturah pod lediščem oziroma ko padavine v tekoči obliki padajo na podhlajeno podlago. 

Pogoj za nastanek žleda je, da je ob padavinah temperatura prizemne plasti zraka pod lediščem, medtem ko je nad njo plast toplega zraka s pozitivnimi temperaturami. 

Tanek žled ne povzroča večje škode. Prve poškodbe, zlasti dreves, se pričnejo, ko debelina ledenih oblog preseže 20 milimetrov, z naraščanjem debeline, zlasti nad 50 milimetrov, pa se obseg in stopnja poškodb hitro povečujeta. 

Na pojavljanje žleda in na obseg posledic oziroma škode, zlasti v gozdovih, dodatno vpliva več dejavnikov: drevesna sestava, oblikovanost ter velikost krošenj, asimetričnost krošenj, nagnjenost dreves, nadmorska višina, veter, ekspozicija, nagib terena, kamninska sestava, nagib terena, vlažnost in globina tal, vpliv mikroreliefa ali mikrolokacije ter človekovi posegi v gozd in gospodarjenje z gozdovi. Zaradi naštetih dejavnikov je natančno pojavljanje in obseg žleda in poškodb zaradi žleda zelo težko ocenjevati, k sreči pa je sam žled kot pojav v splošnem razmeroma dobro napovedljiv.

Žled spada med naravne nesreče, katerih posledice so lahko različne, obsežne in zelo neprijetne. Žleda ne moremo preprečiti, prav tako ne njegovih posledic, lahko jih le zmanjšamo. Največ škode žled s preobtežitvijo povzroči v gozdovih in na elektroenergetski infrastrukturi (prenosni in zlasti distribucijski daljnovodi), vpliva na prometne tokove, pomanjkanje električne energije in zmanjšano pretočnost prometnih infrastrukturnih sistemov, s tem pa na vsakodnevno življenje in aktivnosti ljudi, gospodarstva in družbe kot celote.

Glede na to, da se pas žlednih pokrajin razteza v zahodni Sloveniji, dolenjska regija ne sodi med žledne pokrajine. Izkušnje iz preteklosti pa kažejo, da tudi Dolenjska ni popolnoma varna pred žledom, je pa zagotovo žled manj pogost in ima manjše posledice kot drugod po Sloveniji.

Nedvomno je najhujše posledice v Sloveniji povzročila žledna ujma leta 2014.

Za zmanjšanje posledic pojavljanja žleda je potrebno v prihodnje pozornost usmeriti v načrtovanje na področju preventive, izvajanje preventivnih ukrepov in ukrepov za pripravljenost. Žled bo tudi v prihodnosti povzročal posledice in škodo, med drugim lahko tudi v dolenjski regiji, zato je ustrezno pozornost treba nameniti tudi načrtovanju ustreznega odziva na nesrečo v regiji. 

7. Seznam kratic in okrajšav

URSZR
Uprava Republike Slovenije za zaščito in reševanje

ARSO
Agencija Republike Slovenije za okolje

RS 
Republika Slovenija

8. Viri

